Man in hof oor moord op Senzo Meyiwa | Maroela Media
“Die man, Zanokuhle Mbatha, staan tereg op aanklagte van moord en roof,” het Nathi Mncube, woordvoerder van die NVG, gesê. “Hy sal weer op 11 November in die hof verskyn wanneer hy formeel sal aansoek doen vir regshulp.” Mncube kon nie besonderhede gee oor waar en wanneer die verdagte in hegtenis geneem is nie.
Die provinsiale en nasionale polisie het vroeër vandag berigte dat twee verdagtes by die Beitbrug-grenspos in hegtenis geneem is in verband met Meyiwa se moord, ten sterkste ontken.
“Ek hou steeds daarby dat daar nog geen arrestasie gemaak is nie. Ons het niemand,” het brig. Neville Malila, woordvoerder van die polisie, gesê. Die polisie in Limpopo het ook ontken dat enigiemand in hegtenis geneem is.
The Star het berig dat twee mans wat glo met Meyiwa se moord verbind word omstreeks 6:00 Vrydagoggend op die grenspos na Zimbabwe in hegtenis geneem is. ‘Die twee mans het glo gelyk soos die verdagtes in die identikits wat deur die polisie beskikbaar gemaak is. City Press het ook Vrydag ŉ soortgelyke berig op sy webtuiste gehad.